สรุปภาวะตลาดต่างประเทศ ประจำวันที่ 26 ก.ย. 2562
สรุปภาวะตลาดต่างประเทศ ประจำวันที่ 26 ก.ย. 2562
สรุปภาวะตลาดต่างประเทศ ประจำวันที่ 26 ก.ย. 2562
27 ก.ย. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (26 ก.ย.) เนื่องจากความกังวลเกี่ยวกับทิศทางการเมืองในสหรัฐ หลังมีการเผยแพร่รายงานของผู้แจ้งเบาะแสซึ่งกล่าวหาว่า ประธานาธิบดีโดนัลด์ ทรัมป์ใช้อำนาจในทางมิชอบเพื่อผลประโยชน์ทางการเมือง นอกจากนี้ ตลาดยังได้รับแรงกดดันจากข้อมูลเศรษฐกิจที่ซบเซาของสหรัฐ ซึ่งรวมถึงตัวเลขผลิตภัณฑ์มวลรวมภายในประเทศ (GDP) ที่ชะลอตัวลงในไตรมาส 2
ดัชนีเฉลี่ยอุตสาหกรรมดาวโจนส์ปิดที่ 26,891.12 จุด ลดลง 79.59 จุด หรือ -0.30% ขณะที่ดัชนี S&amp;P500 ปิดที่ 2,977.62 จุด ลดลง 7.25 จุด หรือ -0.24% ส่วนดัชนี Nasdaq ปิดที่ 8,030.66 จุด ลดลง 46.72 จุด หรือ -0.58%
 
ตลาดหุ้นยุโรปปิดบวกเมื่อคืนนี้ (26 ก.ย.) โดยได้แรงหนุนจากความหวังครั้งใหม่เกี่ยวกับการเจรจาการค้าระหว่างสหรัฐ-จีน หลังจีนเปิดเผยว่า บริษัทจีนได้ทำข้อตกลงในการสั่งซื้อถั่วเหลืองและเนื้อสุกรจำนวนมากจากสหรัฐ ซึ่งถือเป็นการส่งสัญญาณบวกต่อการบรรลุข้อตกลงการค้าในการเจรจาระดับรัฐมนตรีที่จะมีขึ้นในเดือนหน้า
ดัชนี Stoxx Europe 600 บวก 0.61% ปิดที่ 389.95 จุด
ดัชนี CAC-40 ตลาดหุ้นฝรั่งเศสปิดที่ 5,620.57 จุด เพิ่มขึ้น 36.77 จุด หรือ +0.66%, ดัชนี DAX ตลาดหุ้นเยอรมันปิดที่ 12,288.54 จุด เพิ่มขึ้น 54.36 จุด หรือ +0.44% และ ดัชนี FTSE 100 ตลาดหุ้นลอนดอนปิดที่ 7,351.08 จุด เพิ่มขึ้น 61.09 จุด หรือ +0.84%
 
ตลาดหุ้นลอนดอนปิดปรับตัวขึ้นเมื่อคืนนี้ (26 ก.ย.) โดยได้แรงหนุนจากการที่นักลงทุนมีความหวังว่าสหรัฐและจีนจะสามารถบรรลุข้อตกลงการค้า หลังจากที่ประธานาธิบดีโดนัลด์ ทรัมป์ กล่าวว่า สหรัฐจะสามารถทำข้อตกลงการค้ากับจีนได้เร็วกว่าที่คาดไว้
ดัชนี FTSE 100 ตลาดหุ้นลอนดอนปิดที่ 7,351.08 จุด เพิ่มขึ้น 61.09 จุด หรือ +0.84%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (26 ก.ย.) หลังจากมีรายงานว่าการผลิตน้ำมันในซาอุดีอาระเบียฟื้นตัวรวดเร็วกว่าที่คาดการณ์ไว้ อย่างไรก็ดี สัญญาน้ำมันดิบ WTI ขยับลงเพียงเล็กน้อยเท่านั้น ขณะที่สัญญาน้ำมันดิบเบรนท์ดีดขึ้นปิดในแดนบวก เนื่องจากตลาดได้ปัจจัยหนุนจากรายงานที่ว่า สหรัฐเตรียมส่งทหารและยุทโธปกรณ์ด้านกลาโหมเข้าไปประจำการในซาอุดีอาระเบีย หลังจากโรงงานน้ำมันสองแห่งในซาอุดีอาระเบียถูกโจมตีเมื่อสัปดาห์ที่ผ่านมา
สัญญาน้ำมันดิบ WTI ส่งมอบเดือนพ.ย. ขยับลง 8 เซนต์ หรือ 0.1% ปิดที่ 56.41 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 35 เซนต์ หรือ 0.6% ปิดที่ 62.74 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (26 ก.ย.) เนื่องจากนักลงทุนเริ่มกลับเข้าซื้อทองคำซึ่งเป็นสินทรัพย์ที่ปลอดภัย หลังจากตลาดหุ้นสหรัฐอ่อนแรงลง ท่ามกลางความวิตกังวลเกี่ยวกับสถานการณ์การเมืองในสหรัฐ รวมทั้งข้อมูลเศรษฐกิจที่อ่อนแอ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.9 ดอลลาร์ หรือ 0.19% ปิดที่ 1,515.2 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 16.1 เซนต์ หรือ 0.89% ปิดที่ 17.912 ดอลลาร์/ออนซ์
สัญญาพลาตินัมส่งมอบเดือนต.ค.  เพิ่มขึ้น 7.1 ดอลลาร์ หรือ 0.76% ปิดที่ 942.7 ดอลลาร์/ออนซ์
สัญญาพัลลาเดียมส่งมอบเดือนธ.ค. พุ่งขึ้น 31.10 ดอลลาร์ หรือ 1.9% ปิดที่ 1,642.90 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (26 ก.ย.) โดยได้แรงหนุนจากการเจรจาการค้าระหว่างสหรัฐและจีนที่ส่งสัญญาณเชิงบวก อย่างไรก็ดี ข้อมูลเศษฐกิจที่ซบเซาของสหรัฐได้สกัดแรงบวกของดอลลาร์ ซึ่งรวมถึงตัวเลขผลิตภัณฑ์มวลรวมภายในประเทศ (GDP) ที่ชะลอตัวลงในไตรมาส 2
ดอลลาร์สหรัฐแข็งค่าเมื่อเทียบกับเงินเยน ที่ระดับ 107.80 เยน จากระดับ 107.79 เยน และแข็งค่าเมื่อเทียบกับฟรังก์สวิส ที่ระดับ 0.9930 ฟรังก์ จากระดับ 0.9922 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3262 ดอลลาร์แคนาดา จากระดับ 1.3256 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0928 ดอลลาร์ จากระดับ 1.0943 ดอลลาร์ ขณะที่เงินปอนด์อ่อนค่าลงสู่ระดับ 1.2330 ดอลลาร์ จากระดับ 1.2349 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.6753 ดอลลาร์สหรัฐ จากระดับ 0.6754 ดอลลาร์สหรัฐ